སྨན་ཁང་དུ་བོད་ལུགས་གསོ་རིག་ཁྱད་ཆོས་མོད་པའི་མཐོ་སྒང་རང་བཞིན་ཅན་གྱི་སྙིང་ནད་ཚན་ཁག་དང་ཁོང་ནད་ཚན་ཁགཕྱི་བཅོས་ཚན་ཁགབོད་ལུགས་ནད་སྐྱོང་ཚན་ཁག་བཅས་བཙུགས་ཡོད་ལ།བོད་ལུགས་སྨན་བཅོས་ཚན་ཞིབ་དང་།བོད་སྨན་སྡེབ་སྦྱོར་ལག་རྩལ་སོགས་ཕྱོགས་ཡོངས་ནས་རྒྱལ་ཡོངས་སུ་སྔོན་ཐོན་གྱི་གྲས་སུ་ཚུད་ཡོད་པས་རྒྱལ་ཁབ་ཀྱིས་ཀྱང་ཨང་རིམ་གཉིས་པའི་བོད་ལུགས་སྨན་ཁང་ཀ་པར་བདམས་ཐོན་བྱུང་ཡོད།བོད་སྨན་ཁང་གིས་སྨན་བཅོས་ཞབས་ཞུ་དང་བོད་སྨན་ཞིབ་འཇུག་གི་ལས་ཀ་སྒྲུབ་ཞོར་དུ་ཁུལ་མི་དམངས་སྨན་ཁང་དང་སི་ཁྲོན་སེར་ཤུལ་དགོན་པ་གཉིས་ལ་མཉམ་འབྲེལ་སྒོས་མགོ་ལོག་ཁུལ་གྱི་ཆེས་ཐོག་མའི་བོད་སྨན་བཟོ་གྲྭ་སྟེ་མཚོ་སྔོན་ཞིང་ཆེན་གེ་སར་བོད་སྨན་བཟོ་གྲྭ་གསར་དུ་བཙུགས་ཤིང་།སྤྱི་ལོ་༢༠༠༤ལོའི་ལོ་མགོར་རྒྱལ་ཁབ་ཟས་རིགས་སྨན་རིགས་ལྟ་སྐུལ་དོ་དམ་ཅུའུ་ཡིས་བོད་སྨན་བཟོ་གྲྭ་ཚད་ལྡན་གྱི་སྒོ་བྱང་ཡང་བཀལ།ད་དུང་ང་ཚོ་བོད་སྨན་ཁང་གིས་དཔེ་རྙིང་འཚོལ་སྡུད་དང་དག་སྒྲིག་ཀྱང་གང་མང་བྱས་ཡོད་དེ།མགོ་ལོག་སྨན་རྩིས་རིག་པའི་ལོ་རྒྱུས་དང་སྟག་ལྷ་ནོར་བུའི་གསུང་འབུམ་གསོ་དཔྱད་མན་ངག་གཅེས་བསྒྲིགས་གཞན་ཕན་ཟླ་ཤེལ་ནོར་བུའི་སྒྲོན་མེ།ཁམས་གཙང་འབྲུག་རྒྱལ་གྱི་གསུང་འབུམ་གསོ་རིག་ཕན་བདེའི་སྙེ་མ་དང་།གཞན་སྨན་པ་དུང་གཅེས་ལགས་ཀྱིས་མཛད་པའི་རྩ་མདོའི་འགྲེལ་བ་བདུད་རྩིའི་ཟེགས་མ་སོགས་དཔེ་དེབ༢༥ལྷག་བསྡུ་སྒྲིག་བྱས།རང་སྨན་ཁང་སྡེབ་སྦྱོར་ཚན་ཁག་གིས་སྡེབ་སྦྱོར་བྱས་པའི་སྨན་སྣ༢༦༧ཡོད་པ་དང་།དེའི་ནང་མཚོ་སྔོན་ཞིང་ཆེན་གྱི་ཟས་རིགས་སྨན་རིགས་ལྟ་སྐུལ་དོ་དམ་ཅུའུ་ཡིས་ཆོག་མཆན་ཐོབ་པའི་སྨན་སྣ༡༠༨ཡོད།གསར་དུ་སྡེབ་སྦྱོར་བྱས་པའི་བདེ་བྱེད་བརྒྱད་པ་དང་གྲིབ་སྨན་རིན་ཆེན་ནོར་བུ།གློ་སྨན་བདུད་རྩི་རྙོགས་མ་དྲུངས་འབྱིན་དང་བདུད་རྩི་ཏིག་ཏའི་སྦྱོར་བ་བཅས་ལའང་རྒྱལ་ཁབ་ཟས་རིགས་སྨན་རིགས་ལྟ་སྐུལ་དོ་དམ་ཅུའུ་ཡི་ཐོན་སྐྱེད་ཆོག་མཆན་ཐོབ།